ՀԱԿԻՐՃ ՎԵՐԼՈՒԾՈՒԹՅՈՒՆ

*վերջին 3 տարիների ընթացքում Փրկարար ծառայությունում իրականացվող քաղաքականության վերաբերյալ*

**ՓՐԿԱՐԱՐ ԾԱՌԱՅՈՒԹՅՈՒՆԸ**

Փրկարար ծառայությունն իրականացնում է արտակարգ իրավիճակների կանխման, դրանց հնարավոր հետևանքների նվազեցման և վերացման, արտակարգ իրավիճակներում և ռազմական դրության (պատերազմի) ժամանակ բնակչության և տնտեսության օբյեկտների (տարածքների) պաշտպանության ու քաղաքացիական պաշտպանության միջոցառումների իրականացման ծրագրերի մշակում, քաղաքացիական պաշտպանության պահուստների ստեղծում, ինչպես նաև փրկարարական, վթարային փրկարարական, անհետաձգելի վթարավերականգնողական, հրդեհաշիջման և այլ աշխատանքներ:

**ՓՐԿԱՐԱՐ ԾԱՌԱՅՈՒԹՅԱՆ ՎԵՐԱԲԵՐՅԱԼ ՎԵՐԼՈՒԾՈՒԹՅՈՒՆԸ**

Փրկարար ծառայության վերաբերյալ վերլուծություն իրենից ներկայացնում է նրանց հասարակության կողմից ընկալման, տեխնոլոգիաների կիրառման, գործունեության արդյունավետության և պատրաստվածության գնահատում, այլ կառույցների հետ փոխգործակցություն և միջազգային համագործակցություն:

**Ընկալումը հասարակության կողմից**

Կարևոր է հասարակության կողմից Փրկարար ծառայության աշխատանքի ճիշտ ընկալումը: Այս ծառայության նկատմամբ բարձր վստահությունը նպաստում է քաղաքացիների և փրկարարների միջև ավելի արագ և արդյունավետ համագործակցությանը։ Մարդիկ պետք է հավատան փրկարարների կարողություններին և ցանկացած արտակարգ իրավիճակում օգնություն ցուցաբերեն նրանց՝ զգալով իրենց անվտանգ:

**Տեխնոլոգիաների կիրառումը**

Իր աշխատանքն արդյունավետ իրականացնելու համար Փրկարար ծառայությունը պետք է հագեցված լինի ժամանակակից սարքերով և սարքավորումներով: Այն պետք է ունենա որոնողափրկարարական համակարգեր, հիդրավլիկ գործիքներ, հրդեհաշիջման ժամանակակից սարքավորումներ և բժշկական (առաջին օգնության) միջոցներ:

Կարևոր է, որ Փրկարար ծառայությունն օգտագործի ժամանակակից տեխնոլոգիաներ, ներառյալ անօդաչու թռչող սարքերը վտանգավոր տարածքները հետազոտելու համար, ռոբոտային համակարգեր՝ փլատակների տակ գտնվող մարդկանց որոնելու համար, ազդարարման համակարգեր և այլն:

**Արդյունավետություն և փոխգործակցություն**

Փրկարար ծառայության ինտեգրումը ՆԳՆ կառուցվածքում կարևորագույն քայլ է, որը ենթադրում է ուժերի և ռեսուրսների համակարգում, բարձրանում է աղետների ռիսկի կառավարման և արտակարգ իրավիճակների ժամանակ արձագանքման արդյունավետությունը: Այդ փոփոխությունը թույլ տվեց կրկնօրինակվող գործառույթներ իրականացնող անձանկազմի և մարմինների թիվը նվազեցնել, նվազեցնելով նաև վարչական ծախսերը:

Փոփոխությունների արդյունքում, մեկ միասնական կառավարման կենտրոնի ստեղծումը պարզեցնում է տեղեկատվության ստացումը, մշակումը, պահպանումը և փոխանակումը: Նախարարության ենթակա մարմինների միջև մեծանում է փոխգործակցությունը: Արտակարգ իրավիճակների ժամանակ ավելի արագ և ռացիոնալ կերպով կարող են ներգրավվել լրացուցիչ ուժեր և ռեսուրսներ:

Փրկարար ծառայության աշխատանքի արդյունավետությունը մեծապես կախված է նրանից, թե որքան արագ և սահուն կարող են աշխատել նույն համակարգում այլ ծառայությունների հետ: Խոշոր արտակարգ իրավիճակների ժամանակ կարևոր է, որ բոլոր ծառայությունները գործեն մեկ պլանի համաձայն, համակարգեն իրենց գործողությունները և ապահովեն անխափան հաղորդակցություն:

Գործելով նույն նախարարության կազմում Փրկարար ծառայությունն ու Ոստիկանությունը սերտ փոխգործակցելով կբարձրացնեն արտակարգ իրավիճակներում անվտանգության ապահովման և հասարակական կարգի պահպանության արդյունավետությունը և կնվազեն արտակարգ իրավիճակների ժամանակ օրենքների խախտումները:

**Պատրաստվածություն և ուսուցում**

*Փրկարարների ուսուցումը:* Փրկարարների հմտությունները, փորձը և պատրաստվածությունը ուղղակիորեն ազդում են արտակարգ իրավիճակների հետ գործ ունենալու նրանց կարողության վրա: Փրկարարների ուսուցումը ներառում է ֆիզիկական պատրաստվածություն, փրկարարական տեխնիկայի իմացություն, առաջին օգնություն և մասնագիտացված սարքավորումների օգտագործում:

Փրկարարների պատրաստվածությունը պետք է գնահատվի՝ հաշվի առնելով նրանց ունակություններն ու հմտությունները իրական արտակարգ իրավիճակներում։ Այն պետք է ներառի և՛ տեխնիկական հմտությունները, և՛ թիմային աշխատանքը, և՛ արտակարգ իրավիճակներում արագ որոշումներ ընդունելու կարողությունը:

*Բնակչության ուսուցումը:* Բնակչության ուսուցումը աղետների ռիսկի կառավարման ոլորտում կարևոր դեր ունի համայնքների կայունության և անվտանգության ապահովման համար։ Ուսուցման նպատակն է զարգացնել բնակչության գիտելիքները և հմտությունները, որոնք անհրաժեշտ են աղետների ժամանակ արդյունավետ արձագանքելուն և ռիսկերը նվազեցնելուն:

*Երեխաների ուսուցումը:* Երեխաների ուսուցումը շատ կարևոր է, քանի որ այն նպաստում է նրանց գիտելիքների և հմտությունների զարգացմանը, որոնք անհրաժեշտ են աղետների ժամանակ անվտանգություն պահպանելու և ճիշտ արձագանքելու համար: Այս ուսուցումը հատկապես կարևոր է նախադպրոցական և դպրոցական տարիքի երեխաների համար, քանի որ նրանք պետք է կարողանան ճանաչել վտանգները և գիտակցել իրենց գործողությունների ազդեցությունը:

Երեխաների ուսուցման նպատակն է ձևավորել անվտանգ և դիմակայուն հասարակություն, որտեղ յուրաքանչյուր երեխա գիտակցում է իր դերակատարությունը աղետների ռիսկերի նվազեցման գործում: Այս գործընթացը նաև նպաստում է համայնքի ընդհանուր անվտանգության բարձրացմանը և աղետներին դիմակայելու մշակույթի ձևավորմանը:

Երեխաների ուսուցումը աղետների ռիսկի կառավարման ոլորտում հանդիսանում է կենսական նշանակություն ունեցող քայլ, որը կարող է կանխել աղետների հետևանքները և ապահովել ապագա սերունդների անվտանգությունը։

**Միջազգային համագործակցություն**

Միջազգային համագործակցությունը զգալիորեն բարձրացնում է փրկարարական ծառայությունների արդյունավետությունը: Օգտագործելով ընդհանուր ռեսուրսները, գիտելիքները և փորձը, երկրները կարող են ավելի լավ պատրաստվել աղետներին և արձագանքել դրանց:

Երկրները հաստատում են փոխադարձ օգնության համաձայնագրեր, որոնք հեշտացնում են արտակարգ իրավիճակների ժամանակ ռեսուրսների և անձնակազմի փոխանակումը:

Միջազգային համագործակցությունը հաճախ ներառում է ֆինանսական աջակցություն աղետից տուժած երկրներին: Այս օգնությունը շատ կարևոր է մարդասիրական անհապաղ կարիքները բավարարելու և վերականգնման աշխատանքներին աջակցելու համար:

Համատեղ ուսումնավարժությունների անցկացումը թույլ է տալիս երկրներին փորձարկել արտակարգ իրավիճակների արձագանքման իրենց մեխանիզմները իրատեսական սցենարներով: Նման սիմուլյացիան ուժեղացնում է համագործակցությունը ազգերի միջև:

*VOLFIRE:* ՀՀ մարզերում բնակչության պաշտպանության համակարգերի ամրապնդմանն ուղղված՝ հոկտեմբերի 7-ից 18-ը Ավստրիական Կարմիր խաչի ընկերության հետ իրականացվող «ՀՀ առաջին արձագանքման կամավորական ծառայության ինստիտուցիոնալիզացում» (VOLFIRE) ծրագրի շրջանակներում ՆԳՆ փրկարար ծառայության կամավորական հրշեջ-փրկարարական հենակետերի կամավորների համար կազմակերպվել և անց են կացվել վերապատրաստման երկփուլ դասընթացներ՝ յուրաքանչյուրը 5 օր տևողությամբ։

*ԱՌՆ Եվրոպայի և Կենտրոնական Ասիայի 2024 թվականի տարածաշրջանային պլատֆորմ:* Բարձրաստիճան կլոր-սեղան քննարկման ընթացքում ընդունվել է քաղաքական հռչակագիր, որով առանձնահատուկ կարևորվում են աղետների ռիսկի նվազեցման ուղղությամբ մինչև 2030 թվականն իրականացվելիք գործողությունների առաջնահերթությունները և համագործակցության շրջանակները։

ԱՌՆ ազգային պլատֆորմի ձևաչափով համագործակցության հարթակները միավորում են կառավարությանը, քաղաքացիական հասարակությանը և մասնավոր հատվածի գործընկերներին՝ հնարավորություն ընձեռելով նաև բազմակողմանի մոտեցման շնորհիվ ապահովել երիտասարդների և երեխաների ներգրավումը տեխնոլոգիական նորարարություններում, ինչպիսիք են ռոբոտաշինությունը և արհեստական բանականությունը:

**ԵԶՐԱԿԱՑՈՒԹՅՈՒՆ**

Փրկարար ծառայության աշխատանքի վերլուծությունը ցույց է տալիս, որ այն անփոխարինելի դեր է խաղում արտակարգ իրավիճակներում՝ բնակչության անվտանգության ապահովման, կյանքերի փրկության և պահպանության գործում։ Նրանց աշխատանքի արդյունավետությունն էլ ավելի բարձրացնելու համար անհրաժեշտ է բարելավել որակյալ կադրերի պատրաստումը, զինել ժամանակակից տեխիկայով, շարունակել միջգերատեսչական փոխգործակցությունն ու միջազգային համագործակցությունը: Կարևոր են նաև կանխարգելիչ միջոցառումների իրականացումը և արտակարգ իրավիճակների արձագանքման համակարգի շարունակական կատարելագործումը:

Հարգանքով՝

Վլադիմիր Դաշյան